
Прессъобщение: Синдиката на служителите в затворите започва лятна офанзива, една година след протестите пред МП и МФ

Текст на прессъобщението:
Година след протестите пред Министерството на правосъдието и Министерството на финансите, Синдиката на служителите в затворите в България започва поредица от инициативи в защита на правата на служителите в МЛС и срещу цялостната политика в системата на затворите.

Синдиката на служителите в затворите в България изпрати писмо - предложение до 42-то Народно събрание.С позицията си до 42-то Народно събрание, Синдиката отправя искане депутатите да приемат законодателни промени, за квалифициране на извършените спрямо служителите на ГД"Изпълнение на наказанията" и ГД"Охрана" телесни повреди като по - тежко наказуеми случаи спрямо основните състави на телесните повреди в НК. 

"Провокирани от последните законопроекти по допълнение на НК, и изразявайки напълно одобрение за по-голяма дължима закрила на професиите на медицинския работник и учителя, отправяме настоящото си предложение за включване в квалифицирания състав на чл.131, ал.2 от НК като обект на засилена закрила и на служителите от състава на Главна дирекция „Изпълнение на наказанията” /ГД „ИН”/ и Главна дирекция „Охрана” /ГД”О”/, и двете при Министерство на правосъдието /МП/" - заявяват в позицията си от Синдиката. 

"Необходимостта от квалифициране на посегателствата спрямо здравето на служителите от посочените две дирекции при Министерство на правосъдието като по-тежко наказуеми престъпления, произтича от по-високата обществена опасност на подобен род посегателства, предвид самия характер на изпълняваните от тези служители функции и специфичната работна среда, при която са принудени да работят същите", мотивират искането си вносителите.

"Посегателствата срещу служителите от ГД „ИН” и ГД „Охрана” са чести, но същите остават скрити от обществото, /особено тези от тях реализирани спрямо служителите от ГД „ИН” в местата за лишаване от свобода/, най-вече и защото на последните не се дава гласност чрез медиите", обясняват още от Синдиката на служителите в затворите. 

От днес във всички затвори и арести в страната стартира и подписка, инициирана от Синдиката, срещу заповед на Гл.директор на ГД"ИН", с която без обсъждане с представители на служителите, от 1 юли се променя организацията на работа в МЛС.

Подписката има и декларативен характер, като в нея и освен искане за преразглеждане на заповедта служителите питат, "Изготвен ли е предварително целеви и проблемен анализ на настоящата ситуация в системата на МЛС , който да отразява и крайният ефект от подобна мярка ?"

  "Ние, долуподписаните служители на ГД”ИН”, също искаме „европейска пенитенциарна система” и затова ще настояваме:

-     Държавните институции да поемат функциите си и да предприемат действия за увеличаване на надзорно – охранителния състав в МЛС и на трудовото възнаграждение на работещите в системата на затворите, съобразно предписанията на ЕК.

-     Държавните институции да излязат с официална информация във връзка с актуалното финансово и комплексно състояние на системата на затворите в Р.България.

Ние искаме друго развитие на пенитенциарната система, променящо съществуващата обстановката в МЛС, гарантиращо сигурността в институцията, живота и здравето на служителите и техните семейства,  постигащо отношение и уважение на обществото към  полагания от нас тежък труд", се посочва в подписката.

Освен срещи с представители на институциите в следващите дни, от Синдиката преди дни бе взето решение и за провеждане на протестни действия в края на месец юли.

